Jaan Urvet

Jaan Urvet (sündinud 7. septembril 1948 Šunja külas Molotovi oblastis) on Eesti teatri- ja ühiskonnategelane, lavastaja, näitleja ja koolitaja. 

Jaan Urvet lõpetas 1967. aastal Tallinna 42. Keskkooli ja 1971. aastal Tallinna Pedagoogilise Instituudi näitejuhtimise erialal. 2004. aastal omandas ta Eesti Muusikaakadeemia Kõrgemas Lavakunstikoolis teatrimagistri kraadi. 

Aastatel 1974–1977 töötas Urvet Eesti NSV Riiklikus Nukuteatris lavastajana ja näitlejana. Aastatel 1970–1980 oli ta Käpiku ja 1990–1998 Tallinna Toomteatri peanäitejuht. Aastatel 1970–1980 oli Urvet ka Tallinna Toomklubi projektijuht ja 1990–2013 selle direktor. Aastatel 2002–2013 oli ta projektiteatri KATeater kunstiline juht. 

Urvet on töötanud Jõhvi Nukuteatris Lepatriinu, Kärdla Nukuteatris, A. H. Tammsaare nimelises Teatris ja Tallinnfilmis. Osalenud lavastustega festivalidel Soomes, Rootsis, Taanis, Saksamaal, Leedus, Lätis, Valgevenes, Poolas, Tšehhis, Hispaanias, Bulgaarias, Venemaal, Kanadas, Jaapanis, Venezuelas, Peruus, Tšiilis, Zimbabwes ja Argentinas. 

Aastatel 1996–1998 oli ta Tallinna Pedagoogikaülikooli ja 2000–2010 Viljandi Kultuuriakadeemia lektor. 

Aastatel 1989–2006 oli ta Eesti Harrastusteatrite Liidu esimees ja 1998–1999 Põhja-Euroopa Amatöörteatrite Alliansi (NEATA) asepresident. 

Jaan Urvet on olnud mitme suurlavastuse projektijuht: "Circulus" 1993. aastal koos Merle Karusooga, "Mahtra sõda" 1998. aastal koos Aare Laanemetsaga, "Kevad. Suvi. Sügis. Talv" 1999. aastal koos Raivo Adlasega, "Tagaaetav" ("Rummu Jüri") 2000. aastal koos Jaanus Rohumaaga, Euroopa Laste Teatrikohtumine 2001. aastal koos Ain Mäeotsaga. 

Alates augustist 2020 on Urvet Rapla Kesklinna Kooli ühiskonnaõpetuse ja vene keele õpetaja.

 Lavastusi 

 "NIagaara" 2002
 "Tulevarjud" 2006
 Friedebert Tuglase "Poeet ja idioot" 2006
 "Volquin Varbola all" 2007
 "Nipernaadi" 2014
 "Hundimõrsja" 2015
 Poliitiline tegevus 
Jaan Urvet on Sotsiaaldemokraatliku Erakonna liige alates 1991. aastast. Aastatel 2006–2007 oli ta Rapla linnapea, aastatel 2014–2018 Ruhnu vallavanem.Ruhnu vallavanemaks sai lavastaja Jaan Urvet, Postimees, 31. juuli 2014 

Isiklikku
Ta on abielus. Tal on täiskasvanud tütar ja kaks poega.

Tunnustus
 Parim lavastus – Juhan Kunderi "Mardilood", 1988, Valgevene
 Parim lavastus – Anton Tšehhovi "Kirsiaed" (koostöös Teoteatriga), 1999, riigifestival
 Parim lavastus – A. Alegria "Niagaara", 2002, riigifestival
 Parim meesnäitleja – Blondin "Niagaaras", 2004, Jaapan

 Viited 

Välislingid
 Taavi Arus, Oort peksis, Volquin kargas, vana Vambo lõi trummi, Postimees, 6. juuli 2007

Kategooria:Eesti koolitajad
Kategooria:Eesti lavastajad
Kategooria:Eesti näitlejad
Kategooria:Rapla linnapead
Kategooria:Sündinud 1948